«Փաստաբանների մասին» ՀՀ օրենքը ՀՀ Ազգային Ժողովի կողմից ընդունվեց 2004թ.-ի դեկտեմբերի 14-ին և ուժի մեջ մտավ 2005թ.-ի հունվարի 22-ին: 2005թ.-ի մարտի 19-ին և 20-ին տեղի ունեցավ ՀՀ փաստաբանների պալատի հիմնադիր ընդհանուր ժողովը, որի արդյունքում ստեղծվեց փաստաբանների մեկ միասնական կազմակերպություն: Վերջինիս կազմավորման համար նախապատրաստական աշխատանքներ կատարեց ՀՀ-ում գործող փաստաբանական երկու միությունների խորհուրդների կողմից լիազորված փաստաբանների մի խումբ` Ամերիկյան իրավաբանների ընկերակցության Կենտրոնական Եվրոպայի և Եվրասիայի իրավական նախաձեռնության հայաստանյան գրասենյակի աջակցությամբ: ՀՀ փաստաբանների պալատի հիմնադիր ընդհանուր ժողովը հաստատեց պալատի կանոնադրությունը և «Փաստաբանի վարքագծի կանոնակարգը», ընտրությունների միջոցով ձևավորվեցին պալատի մարմինները: